**ඉන්දියානු මහ කොමසාරිස් කාර්යාලය**

**කොළඹ**

**පුවත්පත් නිවේදනය**

**ඉන්දියානු මහ කොමසාරිස් කාර්යාලය සහ කොන්සියුලර් ජෙනරාල් කාර්යාල විසින් ශ්‍රී ලංකාවේ විවිධ ප්‍රදේශවල ජනතාව සඳහා නව වසර සහ පොංගල් උත්සවය සඳහා තිළිණ බෙදා දේ**

කොළඹ, ඉන්දියානු මහ කොමසාරිස් කාර්යාලය සහ යාපනය ඉන්දීය කොන්සියුලර් ජෙනරාල් කාර්යාලය විසින් පොංගල් උත්සවය වෙනුවෙන් පැවති සැමරුම් මාලාවකදී පොංගල් උත්සවය වෙනුවෙන් අවශ්‍ය භාණ්ඩ බෙදා දුන් අතර මහනුවර ඉන්දීය මහ කොමසාරිස් කාර්යාලය සහ හම්බන්තොට ඉන්දීය කොන්සියුලර් ජෙනරාල් කාර්යාලය විසින් ප්‍රදේශයේ ආයතන සහ පවුල්වල ඉල්ලීම් මත පදනම්ව ඔවුන්ට අවශ්‍ය සහන බෙදා දෙන ලදී.

2. උතුරු පළාතේ කයිට්ස් ප්‍රාදේශීය ලේකම් කාර්යාලයේදී සහ තොණ්ඩයිමනරු, සෙල්වා සන්නිති මුරුගන් කෝවිලේ පැවති වැඩසටහන්වලදී පොංගල් උත්සවය සඳහා අවශ්‍ය භාණ්ඩ බෙදා දුන් අතර චුලිපුරම්, කලෙයිමගල් නිදහස් අධ්‍යාපන සමාජයේ අඩු අදායම්ලාභී පවුල්වල දරුවන් සඳහා පාසල් බෑග් සහ ඉගෙනුම් කට්ටල බෙදා දෙන ලදී.

3. මහ කොමසාරිස් කාර්යාලය නැගෙනහිර පළාතේ මඩකලපුව දිස්ත්‍රික් ලේකම් කාර්යාලය සමඟ සම්බන්ධීකරණයෙන් කෝරලෙයි පත්තු - දකුණ, කෝරලෙයි පත්තු - බටහිර, එරාවුර් පත්තු, මන්මුනයි - ගිණිකොණ, පොරතිවු පත්තු, මන්මුනයි - දකුණ සහ එරුවිල් පත්තු යන ප්‍රදේශවල ගංවතුරෙන් පීඩාවට පත් පවුල් 750ක් සඳහා අත්‍යාවශ්‍ය ද්‍රව්‍ය බ‍ෙදා දුන්නේය.

4. නව වසර සඳහා පැවති සැමරුම්වල කොටසක් වශයෙන් මහනුවර, සහකාර ඉන්දීය මහ කොමසාරිස් කාර්යාලය නාවලපිටිය, කඩියන්ලෙන ශාන්ත ජෝශප් වාස් දේවස්ථානයේ පැවති වැඩසටහනකදී වතු කම්කරුවන් සඳහා කුඩ සහ වැහි කබා 200ක් බෙදා දුන්නේය. එසේම, දුරුතු පොහොය දිනය නිමිත්තෙන් දිවුරුම්පොළ රජ මහා විහාරයේ විශ්‍රාම ශාලාව සඳහා මෙට්ට 50කට අධික සංඛ්‍යාවක් ද පරිත්‍යාග කරන ලදී.

5. හම්බන්තොට ඉන්දීය කොන්සියුලර් ජෙනරාල් කාර්යාලය විසින් තිස්සමහාරාම මූලික රෝහල සඳහා LED රූපවාහිනී කට්ටල 8ක් තිළිණ කරන ලදී. ප්‍රදේශයේ ජනතාව සඳහා නොමිලේ ආයුර්වේද වෛද්‍ය උපදෙස් සහ ඖෂධ ලබාදීම සඳහා ඌව පළාතේ ආයුර්වේද දෙපාර්තමේන්තුව හා එක්ව ශ්‍රී සුධර්මාරාම රජ මහා විහාරයේදී විශේෂ ආයුර්වේද වෛද්‍ය ක‍ඳවුරක් ද සංවිධානය කර තිබිණ.

6. උත්සව ප්‍රීතිය පැතිරවීම සහ අවශ්‍යතා සහිත ජනතාව සඳහා සහන සැලසීම මෙම භාණ්ඩ බෙදා දීමේ වැඩසටහන්වල අරමුණ වූ අතර එය ඉන්දියාව සහ ශ්‍රී ලංකාව අතර පවතින සුවිශේෂී බැඳීම් තවදුරටත් ශක්තිමත් කිරීමට ද ඉවහල් විය.

7. මෙවැනි සහන බෙදාදීම් ඉදිරි දින කිහිපය තුළ ද සිදු කරනු ඇති අතර එහිදී මෑතකදී දේශගුණික ව්‍යසනයෙන් පීඩාවට පත් මාතලේ පවුල් සඳහා සෙවිලි තහඩු, රම්බොඩ විහාරයේ දරුවන් සඳහා පාසල් බෑග් සහ ලිපිද්‍රව්‍ය, හම්බන්තොට චමල් රාජපක්ෂ ආයුර්වේද රෝහල ස‍ඳහා ඖෂධ ඇඹරුම් යන්ත්‍රයක්, හම්බන්තොට ඉක්රා ප්‍රාථමික පාසල සඳහා ජල පිරිපහදු යන්ත්‍රයක්, ගාල්ල අලුත්වල මහා විද්‍යාලය ස‍‍ඳහා ඡායා පිටපත් යන්ත්‍රයක් සහ මල්ටි මීඩියා ප්‍රොජෙක්ටරයක් සහ යාපනයේ ධීවර ප්‍රජාව ස‍ඳහා ධීවර උපකරණ බෙදා දීම ඇතුළු බොහෝ සහන බෙදා දෙනු ඇත.

***\*\*\*\****

***2025 ජනවාරි 14***

***කොළඹ***